Document ID: 31999D0120

Komisjoni otsus,
27 jaanuar 1999,
millega koostatakse ajutised loetelud nendest kolmandates riikides asuvatest ettevõtetest, millest liikmesriigid lubavad importida loomasooli
(avaldatud numbri K(1999) 196 all)
(EMPs kohaldatav tekst)
(1999/120/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuni 1995. aasta otsust 95/408/EÜ nende kolmandates riikides asuvate ettevõtete ajutiste loetelude koostamise tingimuste kohta, millest liikmesriikidel on vaheperioodil lubatud importida teatavaid loomse päritoluga tooteid, kalatooteid või elusaid kahepoolmelisi karploomi, [1] viimati muudetud nõukogu otsusega 98/603/EÜ, [2] eriti selle artikli 2 lõiget 4 ja artiklit 7,
ning arvestades, et:
nõukogu direktiiviga 92/118/EMÜ, [3] viimati muudetud direktiiviga 97/79/EÜ, [4] sätestatakse, et loomasooli võib importida mis tahes kolmandast riigist;
nõukogu direktiiviga 77/99/EMÜ, [5] viimati muudetud nõukogu direktiiviga 97/76/EÜ, [6] sätestatakse puhastatud, soolatud või kuivatatud ja/või kuumutatud magude, põite ja soolte tootmist, turuleviimist ja importi reguleerivad tingimused;
kolmandate riikide jaoks on tervishoiu- ja veterinaarsertifitseerimise nõuded loomasoolte impordil kehtestatud komisjoni otsusega 94/187/EÜ, [7] viimati muudetud otsusega 96/106/EÜ [8];
komisjon on saanud teatavatelt kolmandatelt riikidelt ettevõtete loetelud koos tagatistega selle kohta, et need vastavad täielikult asjakohastele ühenduse tervishoiunõuetele ning et kui mõni ettevõte neid nõudeid ei täida, peatatakse selle ettevõtte eksport Euroopa Ühendusse;
komisjon ei ole saanud teha kindlaks kõikide asjaomaste kolmandate riikide ettevõtete vastavust ühenduse nõuetele ning pädevate asutuste poolt esitatud tagatiste kehtivust;
ajavahemik, mille jooksul liikmesriigid said jätkata loomasoolte importimist varem tunnustatud ettevõtetest, pidi lõppema 31. detsembril 1998;
kõnealuse ajavahemiku lõppedes ei ole kolmandatel riikidel, mis ei ole oma ettevõtete loetelusid ühenduse eeskirjade kohaselt edastanud, enam lubatud loomasooli ühendusse eksportida;
teatavate riikide puhul võib loomasooli tootvate ettevõtete ajutised loetelud seega koostada otsuses 95/408/EÜ sätestatud korra kohaselt;
mõned kolmandad riigid ei ole siiski õigeks ajaks saatnud oma ettevõtete loetelusid ning tehniliste probleemide tõttu lükatakse veterinaarsertifikaadi kehtestamine edasi; seetõttu on soolte, magude ja põite importimiseks neist kolmandatest riikidest vaja üleminekumeetmena määrata täiendav ajapikendus, et kaubavahetus ei katkeks;
sellisel juhul peab asjaomase kolmanda riigi pädev asutus tõendama, et sooled, maod ja põied on toodetud asjakohaseid hügieeninõudeid järgides;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid lubavad importida loomasooli käesoleva otsuse lisas loetletud ettevõtetest.
2. Loomasoolte impordi suhtes kohaldatakse jätkuvalt mujal vastuvõetud ühenduse veterinaaria-alaseid sätteid.
Artikkel 2
Kuni 31.märtsini kestva üleminekuperioodi vältel lubavad liikmesriigid importida loomasooli ettevõtetest, mis ei kuulu lisas esitatud loetellu, kuid mille puhul pädev asutus on tõendanud, et sooled, maod ja põied on toodetud asjakohaseid hügieeninõudeid järgides.
Artikkel 3
Käesolevat otsust kohaldatakse alates 1. jaanuarist 1999.
Artikkel 4
Käesolev otsus on adresseeritud liikmesriikidele.
Brüssel, 27. jaanuar 1999

Labels: 17
5
0
3
6